钦定古今图书集成/明伦汇编/官常典/第357卷 > 谢瑜
## 钦定古今图书集成/明伦汇编/官常典/第357卷 > 谢瑜

按《明外史周怡传》：“谢瑜，字如卿，上虞人。嘉靖十一年
进士。由南京御史改北。十九年正月，礼部尚书严嵩
屡被弹劾求去。帝慰留瑜，言嵩矫饰浮词，欺罔君上，
箝制言官，且援明堂大礼南巡盛事为解，而谓诸臣
中无为陛下任事者，欲以激圣怒，奸状显然。帝留疏
不下。嵩奏辩，且言瑜掇陈言击臣不已，欲与朝廷争”
胜。帝于是切责瑜而慰谕嵩甚至。居二岁，竟用嵩为
相。甫逾月，瑜疏言：“武庙盘游佚乐，边防宜坏而未甚
坏。今圣明在上，边防宜固而反大坏者，大臣谋国不
忠，而陛下任用失也。自张瓒为中枢，掌兵而天下无兵，择将而天下无将，说者谓瓒形貌魁梧，足称福将。
夫诚边尘不耸，海宇晏然，谓之福可也。今瓒无功而
恩荫屡加，有罪而褫夺不及。此其福，乃一身之福，非
军国之福也。昔舜诛四凶，万世称圣。今瓒与郭勋、胡
守中、严嵩，圣世之四凶。陛下旬月间已诛其二，天下
翕然称圣。何不并此二凶放之流之，以全帝舜之功
也。”大学士翟銮起废弃中，授以巡边之寄，乃优游曼
衍，糜费供亿，以盛苞“苴者为才，献淫乐者为敬，遂使
边军益瘠，边备更弛。行边若此，将焉用之？故不清政
本，天下必不治也；不易本兵，武功必不竞也。”疏入，留
不下。嵩复疏辩求罢，帝更慰谕，瑜复被谯让。然是时，
帝虽向嵩，犹未深罪言者，嵩亦以初得政，未敢显挤
陷，故瑜得居职如故。未几，假他事贬其官。又三载大
计，嵩密讽主者黜之。比疏上，令如贪酷例除名。瑜遂
废弃，终于家。始，瑜之为御史也，武定侯郭勋陈时政，
极诋大小诸臣不足任，请复遣内侍出镇守，诏从之。
瑜抗章奏曰：“勋所论诸事，影响恍惚，而复设镇守，则
其本意所注也。”勋交通内侍，代之营求利，他日重贿
毒害天下，曰：“天下官吏贪浊为民害，由陛下无腹心
耳目之人在四方。”又曰：“文武怀奸避事，许内臣劾奏，
则奸贪自息。果若勋言，则内臣用事莫如正德时，其
为太平极治耶？陛下革镇守内臣，诚圣明善政，而勋
诋为偏私；在朝百官，孰非天子耳目，而勋诋为不足
任。欲陛下尽疑天下士大夫独倚宦官为腹心耳目，
臣不知勋视陛下为何如主”会给事中朱隆禧亦以
为言。勋奏始寝。瑜，隆庆初复官。赠太仆少卿。